copie
kaerle etc. doen te wetene allen tegewoirdigen ende toecommenden
dat wy ontfangen hebben die oitmoedige supplicatie
van peeter bogaerts jonck geselle godefroidz soen van
turnhout inhoudende hoe dat zy vrydage lestleden
zyn hantbusse geladen hadde in wille nae een exter
te schieten wesende in syns voers. vaders bogaert
ende aleer hy schieten mochte soe vloech die exter ewech
waer om hem om zyn busse te ontladen in wille viel
nae een dueve inden voers. bogaert wesende te schieten soe
hy dede waer af gebuert is dat een cloot die hy
schoit naer hy de voers. dueve gepasseert ware verre
ouer een water block ende een arm vrouwe geheeten
heylwych janss. de volders huysvrouwe wesende in een velt
liggende ouer tvoers. water huer werck doende vander
welcker de voers. thoender nyet en wiste ende die selue
des voers. thoenders vaders genader ende groot vryndinne
was geraect heeft ende soe gequest dat zy corts daer
nae van liue ter doot gecomen is ter cause van
welcken feyte hoe wel hem die hertelyc leet is ende
hy partien willich is te vreden te stellen ende die selue
alreede heeft doen spreken beduchtende nochtans stranck$
van justicie die voers. suppliant hem geabsenteert heeft
van onsen lande ende hertoghdom van brabant ende
inde selue nyet en soude dorren comen noch verkeren
ten ware ouermits onse gracie omme de welcke syne
onnoselheyt inde toecompst vanden voers. feyte aengesien
ende dat hy in anderen saken hem wel ende eerlyc
gehadt ende gedragen heeft hy ons oitmoedelyc gebeden heeft
soe eest dat wy die seluen voerscr. ouergemerct den voers.
peter suppliant geneycht wesende tzynder supplicatien ende
hem willende in desen gracie prefereren voer rigeur van
justicien ende ter begheerten ende in faueur van onsen
lieuen ende getrouwen raet den abt van onser kercke van
sinte michiels bynnen onser stat van antwerpen hebben
den seluen suppliant in geualle als bouen quytgescouden
vergheuen ende geremitteert quytscelden vergeuen ende
remitteren vuyt sonderlinger gracie by desen het feyt ende
ongeual voire verhaelt mitsgaders alle peynen ende
emenden corporelle ende crimenele daerinne wy ter saken
van dien tegen ons ende justicie geuallen mach zyn hem
restituerende als van dien tot zynen goeden name ende
fame tot onsen voers. lande ende hertoghdom van brabant
ende onsen vryheyt van turnhout ende tot zynen onuerbuerden
goeden in dien hy eenige heeft gelyc ende in alder
manieren hy ware voer die toecompst vanden seluen feyte
imponerende hier op silentie ende eewych geswych onsen
procureur generael ende allen anderen onsen richteren
ende officieren wyen die syn satisfactie yerst ende voer
al gedaen der partie geinterresseert in dien eenich
toebehoort ciuilic alleenlic ende behoudelic dat die
voers. suppliant tvoers. feyt tegen ons beteren sal ciuilyc
alleenlic nae exigencie vander misdaet ende zyn
faculteyt ter taxatie van onsen lieuen ende getruwen
den cancellier ende den luden van onsen rade in brabant
dien wy daer toe committeren ontbieden daer om
ende beuelen den seluen onsen cancellier ende luden van
onsen voers. rade dat voer hen geroepen diet behoeren sal
marge: zy byden ontfanger vanden
expl$$ $$$
vanden $$$ $$$
van desen taxatien
sy procederen totter verificatie ende interinemen$ van desen ende dat
gedaen ende de voers. emende byden voers. suppliant betaelt zynde
in handen vanden ghenen van onsen rentmeesteren dient behoeren
sal die daer af gehouden werdt rekeningen ende reliqua te doenen
tot onsen profyte sy onse schouthet van turnhout ende alle
andere onse richteren officieren ende ondersaten dien dat aengaen
sal doen laten ende gedoegen den voers. suppliant van deser onser
tegewoirdiger gracie quytsceldinge ende remissie va ende van
allen den inhouden van desen rustelic ende vredelyc genyeten
ende gebruycken sonder hem te doen oft te laten gescieden ennigen
hynder stoot oft letsel ter contrarien maer in dien zyn lyf oft
eenige van zynen onuerbuerden goeden nv oft hier namaels
hier om geuangen oft gearresteert waren dat zy die terstont
stellen tot volcomender deliueratien want ons alsoe gelieft
ende ten eynde dat dit vaste ende gestadich bliue tot eewigen
dagen hebben wy den zegel vanden welcken men duerende
onse ombejaertheyt gebruyct heeft in absencien vanden onsen
hier aen doen hangen behoudelyc in anderen saken ons ende
eenen iegelycken syns rechts in allen segenen in onser stat
van antwerpen inde maent van februario int jaer ons heeren
duysent vyfhondert ende xiiii alens stont gescreuen bouen
opte plycke by mynen heere den prince ende geteekent
du blioul ende noch bouen opte selue plycke stont gescxaldis
visa
gecoll$$rt metten originale
by my
$$$